वैशाली-जयपुर डिपो के बाद अब टोंक वर्कशॉप भी होगा नीलाम
जयपुर | वैशालीनगर और जयपुर डिपो के बाद रोडवेज प्रशासन अब टोंक में वर्कशॉप की जमीन को नीलाम करेगा। बोर्ड की बैठक में अनुमति मिलने के बाद रोडवेज प्रशासन ने नीलामी का प्रस्ताव तैयार कर किया है। हालांकि रोडवेज अधिकारी टोंक वर्कशॉप की जमीन को नीलाम करने का कारण डिपो से अधिक दूरी होने की वजह बता रहे हैं। टोंक में वर्कशॉप की जमीन करीब 22 हजार 133 वर्ग मीटर है। डीएलसी दर के हिसाब से इसकी कीमत करीब 23 करोड़ रु. और बाजार कीमत करीब 46 करोड़ रु. आंकी जा रही है। गौरतलब है कि, वैशाली नगर और जयपुर डिपो की जमीन को नीलाम करने के लिए जेडीए को पत्र जारी कर चुका है। इसकी प्रक्रिया चल रही है।
दोनों डिपो की रोडवेज मुख्यालय के पास करीब 22 हजार वर्ग मीटर जमीन है। इन डिपो से करीब हर दिन 250 रोडवेज बसों का संचालन हो रहा है। दोनों डिपो की जमीन से रोडवेज को करीब 250 करोड़ रु. मिलेंगे। जमीन की नीलामी होने के बाद जयपुर डिपो को रोडवेज मुख्यालय के पीछे स्थित पुरानी वर्कशॉप और वैशाली नगर डिपो को डीलक्स डिपो की जमीन में शिफ्ट करने का प्रस्ताव है। इस संबंध में रोडवेज एमडी राजेश यादव का कहना है कि टोंक वर्कशॉप की जमीन डिपो से अधिक दूर होने के कारण नीलाम की जा रही है। डिपो-वर्कशॉप के बीच बसों के संचालन के कारण हर महीने करीब 28 लाख रु. खर्च हो रहे हैं। ऐसे में वर्कशॉप डिपो के पास खाली जमीन पर बनाया जाएगा।
hin_Deva hin_Deva hin_Deva